
סדר היום: הצעת חוק האזרחות והכניסה לישראל (הוראת שעה), התשס"ג-‏2003 - רביזיה

הצעת חוק האזרחות והכניסה לישראל (הוראת שעה), התשס"ג-‏2003  - רביזיה

היו"ר יורי שטרן:
 
	חברים, עכשיו 19:45. בסוף הדיון היום, נכנס חבר הכנסת אחמד טיבי וביקש רביזיה. סירבתי לקיים אותה, כי חשבתי שהוא לא היה בהצבעות וההצבעות כבר נגמרו ואין מקום לרביזיה. לפי התלונה שהוגשה על ידי חבר הכנסת טיבי וחבר הכנסת ברונפמן, הם התלוננו על  שני דברים: על כך שלא היה דיון על ההסתייגויות ועל זה שלא היתה רביזיה. בנושא הסתייגויות, יושב ראש הכנסת הגיע למסקנה שפעלתי כשורה. לגבי הרביזיה, הוא ביקש לקיים הצבעה, האם אנחנו מאשרים את הרביזיה.
 
	עלינו להחליט אם אנחנו מאשרים את בקשתו של חבר הכנסת אחמד טיבי, לעריכת רביזיה, זאת אומרת, הצבעה חוזרת על כל החוק או שלא. יש שתי הצעות: חבר הכנסת טיבי מבקש רביזיה ואני מבקש לא לקיים רביזיה. בבקשה, מי בעד רביזיה?
 
	אחרי ההצבעה אני מבקש לא להתפזר, כי חבר הכנסת הרצוג ביקש להגיד משהו בקצרה. 

אחמד טיבי:
 
	אדוני היושב ראש, האם מצפונו של אדוני שקט?
 
היו"ר יורי שטרן:

 	נקי לחלוטין.
 
ניסן סלומינסקי:
	
המצפון נקי, כי לא השתמשו בו.
 
היו"ר יורי שטרן:
	
	אני לא חושב שבהצעת חוק כזאת, היה אי פעם בכנסת דיון כמו שעשיתי והכנסתי תיקונים בחוק. בבקשה, נעבור להצבעה, מי בעד הרביזיה?
 
הצבעה
בעד – 4
נגד – 9
 
היו"ר יורי שטרן:

	הרביזיה לא התקבלה. הצעת חוק האזרחות והכניסה לישראל אושרה.
 
אחמד טיבי:

 	זה יום שחור לכנסת.
 
היו"ר יורי שטרן:
 
	חבר הכנסת הרצוג, בבקשה.
 

יצחק הרצוג:
 
	יש לי חבר אחד טוב בבניין הזה, למרות שיש לי הרבה, זה חבר הכנסת גדעון סער. אתמול, בשיא הסער, הטחנו דברים האחד בשני. אני מתנצל על הדברים שאמרתי לו.
 
היו"ר יורי שטרן:
 
	תודה. אני מודה לכולם. הישיבה נעולה.
 
 
 
 
 
(הישיבה ננעלה בשעה 19:50)    






